C. Impacturile opțiunii preferate

Se preconizează o îmbunătățire substanțială a condițiilor de muncă și de trai. Cel puțin 2-3 milioane de lucrători cu contracte atipice vor intra în domeniul de aplicare al directivei. Un număr de 8-16 milioane de lucrători vor începe o nouă activitate profesională cu informații clare privind drepturile și obligațiile. Sporirea previzibilității pentru circa 4-7 milioane de lucrători ar trebui să le îmbunătățească acestora echilibrul dintre viața profesională și cea privată și sănătatea. Aproximativ 14 milioane de lucrători ar putea solicita o nouă formă de muncă. În absența clauzelor de exclusivitate, circa 91 000-364 000 de lucrători la cerere ar putea căuta activități suplimentare și ar putea câștiga 355-1 424 de milioane EUR pe an în plus. Dreptul lucrătorilor de a beneficia de o formare obligatorie gratuită ar urma să fie confirmat și aceștia vor avea mai ușor acces la căi de atac. Angajatorii ar beneficia de pe urma unei concurențe mai sustenabile, a securității juridice sporite și a îmbunătățirii globale a transparenței pe piețele muncii. În absența clauzelor de exclusivitate, lucrătorii vor putea lucra pentru alți angajatori, ceea ce ar putea genera venituri anuale de aproximativ 42-167 de milioane EUR pentru angajatorii respectivi. Beneficiile necuantificate pentru angajatori includ un grad mai mare de retenție și de loialitate a angajaților, raporturi de muncă mai sănătoase, reducerea numărului de plângeri și de procese în instanță și o mai bună planificare a resurselor, toate acestea urmând să contribuie la o creștere globală a productivității.

Nu există costuri semnificative pentru lucrători. Pentru angajatori: costul emiterii unei declarații scrise noi sau revizuite este preconizat să fie de 18-153 EUR pentru IMM-uri și de 10-45 EUR pentru întreprinderile mai mari. De asemenea, întreprinderile ar urma să aibă costuri punctuale legate de familiarizarea cu noua directivă: în medie de 53 EUR pentru un IMM și de 39 EUR pentru o întreprindere mai mare. Costurile suportate pentru a răspunde cererilor de noi forme de muncă se așteaptă să fie similare celor care decurg din emiterea unei noi declarații scrise. Angajatorii anticipează unele costuri indirecte moderate (consilierea juridică, revizuirea sistemelor de programare, timpul de gestionare a resurselor umane, informațiile pentru personal etc.). Va exista doar o ușoară pierdere de flexibilitate (și anume pentru mica proporție de angajatori care utilizează pe scară largă cele mai flexibile forme de muncă). Nu se preconizează niciun impact agregat semnificativ asupra salariilor, deși lucrătorii individuali ar obține posibilitatea de a câștiga mai mult datorită reducerii subocupării forței de muncă și a unor condiții de muncă mai previzibile.

Este probabil ca IMM-urile să cheltuiască ceva mai mult per declarație scrisă și ar putea avea costuri de familiarizare mai mari. Cu toate acestea, impactul global al măsurilor va depinde mai degrabă de modelul de afaceri al unei întreprinderi decât de dimensiunea acesteia (de exemplu, de măsura în care se bazează pe forme de muncă atipice). Formularele ar putea duce la economii (30-40 % per declarație scrisă furnizată) și ar facilita conformitatea în special în cazul IMM-urilor. Se preconizează că adoptarea unui regim simplificat pentru IMM-uri în cazul cererilor de trecere la o nouă formă de muncă va scădea costurile pentru IMM-uri.